पाकिस्तानी दुल्हन को वीजा मिले तो भारत में बजे शहनाई

जोधपुर। सीमा पर भारत-पाकिस्तान के बीच रिश्तों में चल रही तल्खी के चलते जोधपुर का एक परिवार इन दिनों खासा परेशान है। दरअसल यहां के एक लड़के की शादी 7 नवंबर को कराची के डॉक्टर की बेटी से होने वाली है। जोधपुर में होने वाली शादी के लिए लड़की के परिवार वालों को अब तक वीजा नहीं मिला है। दुल्हन और उसके परिजनों को अभी तक वीजा नहीं दोनों परिवारों की चिंता बढ़ गई है। दोनों परिवारों को फिक्र है कि शादी सही समय पर हो पाएगी या नहीं। जानें- क्या है पूरा मामला...

- जानकारी के मुताबिक जोधपुर में ऑटो पार्ट्स का बिजनेस करने वाले नरेश टेवानी का रिश्ता कराची में रहने वाले एक डाक्टर की पुत्री प्रिया से साथ तय हुआ है।

- नरेश के पिता पूर्व पार्षदऔर बिजनेसमैन हैं। ये रिश्ता नरेश के पिता के एक दोस्त के माध्यम से तय हुआ था।

- रिश्ता तय होने के बाद प्रिया का परिवार तीन साल पहले जोधपुर आया था। इस दौरान नरेश और प्रिया की सगाई भी हुई थी।

तीन महीने पहले किया था वीजा के लिए अप्लाई

- सात नवंबर को तय शादी में प्रिया के 15 रिश्तेदारों ने तीन महीने पहले भारतीय दूतावास में वीजा के लिए आवेदन दिया था।

- वीजा मिलने में सामान्यतया डेढ़ से दो माह लगते है, लेकिन प्रिया के परिवार को अब तक वीजा नहीं मिलने के कारण दोनों परिवारों की चिंता बढ़ गई है।

- ऐसा माना जा रहा है कि दोनों देशों के बीच बढ़े तनाव के बाद वीजा दिए जाने में भारत अतिरिक्त सतर्कता बरत रहा है। इस कारण प्रक्रिया में समय लग रहा है।

- नरेश का कहना है कि प्रिया के परिवार को जोधपुर आकर शादी करनी है ऐसे में हमने अपने स्तर पर शादी की करीब-करीब सभी तैयारियां कर ली हैं।

- उनका कहना है कि पूरा प्रयास किया जा रहा है कि वीजा मिल जाए लेकिन अभी तक सफलता नहीं मिल पाई है। उन्होंने उम्मीद जताई कि शादी की तारीख तक सब ठीक हो जाएगा।

- उल्लेखनीय है कि राजस्थान में रहने वाले कई लोगों का पाकिस्तान में रिश्ता करना सामान्य बात है। हर साल बड़ी संख्या में ऐसे विवाह हो रहे हैं।

आगे की स्लाइड्स में देखें और फोटोज...